贈王法官
作者：于石
朝代：宋

paragraphs: 石作人言豕人立，或嘯其梁闞其室。
道人叱咤鞭雷公，馭風騎氣行虛空。
赤手縛鬼如縛虎，畫地爲牢通鬼語。
登壇攝將如有神，問其姓字皆忠臣。
生不求生以害仁，死猶赫赫濯厥靈。
百鬼啖盡何足恤，吾獨因之三太息。
關雲長，張睢陽，凜然大節死不屈，至今日月猶爭光。
荆州一失不復得，江淮保障誰之力。
欲爲漢唐開太平，老天胡不留斯人。